บอร์ดBCPไฟเขียวจัดงบ 3.76 พันลบ.ซื้อหุ้นเพิ่มทุน OKEA หวังสิทธิลงทุนแหล่งปิโตรฯในนอร์เวย์
บอร์ด BCP ไฟเขียวจัดงบ 3.76 พันลบ. ส่งบริษัทย่อยซื้อหุ้นเพิ่มทุน "OKEA" โดยภายหลังจะเข้าถือหุ้นราว 45% หวังสิทธิลงทุนแหล่งปิโตรเลี่ยมในนอร์เวย์ เพื่อต่อยอดธุรกิจทรัพยากรธรรมชาติ-กระจายความเสี่ยง
21 มิ.ย. 2561

บริษัท บางจาก คอร์ปเรชั่น จำกัด (มหาชน) หรือ BCP ระบุว่า ที่ประชุมคณะกรรมการบริษัทเมื่อวันที่ 14 มิ.ย.2561 มีมติอนุมัติแผนการลงทุนจัดตั้งบริษัทย่อยในประเทศไทย คือ BCPR Thailand โดย BCPR Thailand จะจัดตั้งบริษัทย่อยอีกบริษัทในสิงคโปร์ คือ BCPR
ทั้งนี้ BCPR จะเข้าซื้อหุ้นเพิ่มทุนของ OKEA AS (OKEA) ซึ่งเป็นบริษัทที่จัดตั้งขึ้นตามกฎหมายของประเทศนอร์เวย์ ดำเนินการพัฒนาและผลิตปิโตรเลียมในประเทศนอร์เวย์ ในสัดส่วนไม่เกินร้อยละ 90 ของทุนจดทะเบียนที่เพิ่มขึ้นใน OKEA มูลค่ารวมไม่เกิน 939 ล้านโครนอร์เวย์ หรือประมาณ 3.76 พันล้านบาท โดยภายหลังการเพิ่มทุนแล้วเสร็จ BCPR จะถือหุ้นใน OKEA ประมาณร้อยละ 45 ของทุนจดทะเบียนทั้งหมด
โดยต่อมา OKEA จะนำเงินเพิ่มทุนไปชำระค่าซื้อสิทธิในแหล่งน้ำมันดิบ Drugen Field และ Gjøa Field ในประเทศนอร์เวย์ จาก A/S Norske shell (Shell) ตามสัญญาซื้อขายสิทธิในแหล่งปิโตรเลียม Drugen Field และ Gjøa Field ระหว่าง Shell กับ OKEA
ดังนั้นเพื่อให้ได้สิทธิในการเข้าร่วมลงทุน บริษัทจึงตกลงวางเงินสดมัดจำจำนวน 369 ล้านโครนอร์เวย์ หรือประมาณ 1.48 พันล้านบาท ในนามของ OKEA ตามสัญญาซื้อขายสิทธิในแหล่งปิโตรเลียม โดย Shell จะคืนเงินมัดจำเมื่อธุรกรรมการซื้อขายตามสัญญาดังกล่าวเสร็จสมบูรณ์
ทั้งนี้การเพิ่มทุนใน OKEA จะเกิดขึ้นประมาณไตรมาส 4/61 โดยบริษัทจะเข้าทำสัญญาจองซื้อหุ้นเพิ่มทุนประมาณเดือนพ.ย.2561 และเข้าทำสัญญาระหว่างผู้ถือหุ้นและสัญญาที่เกี่ยวข้องต่อไป
สำหรับการลงทุนดังกล่าวเป็นไปตามกลกลยุทธ์ธุรกิจของบริษัท ในการลงทุนธุรกิจทรัพยากรธรรมชาติ โดยการเข้าลงทุนในแหล่งปิโตรเลียมขนาดใหญ่ ที่มีอายุการผลิตต่อเนื่องระยะยาว และเป็นการลงทุนในลักษณะของ Joint Partnership ซึ่งจำเป็นต่อการต่อยอดธุรกิจทรัพยากรธรรมชาติและเป็นการกระจายความเสี่ยง